## Nadine Sierra i Angel Blue, dos grans dives que tornen com a protagonistes dels cicles ‘Grans Veus’ i ‘Lied’ en el XX aniversari de Les Arts

*** Angel Blue presenta la seua faceta com a intèrpret de *lied* en un cicle amb Michael Spyres, Christian Gerhaher, Katharina Konradi i Elsa Dreisig
* Nadine Sierra proposa una vetlada amb Verdi i Puccini**

Nadine Sierra i Angel Blue, dos grans dives que han gaudit de l’aplaudiment en el Palau de les Arts Reina Sofía, tornen en la temporada 2025-2026, que celebra els 20 anys de vida del teatre, com a estreles dels cicles ‘Grans Veus’ i ‘Lied’, respectivament.

Nadine Sierra va debutar en Les Arts en 2014, poc després de la seua victòria en el XIII Concurs Internacional de Cant Montserrat Caballé. La seua presentació va tindre lloc eixe any com a Norina en *Don Pasquale*, de Donizetti, i en 2016 com a Tytania en *A Midsummer Night’s Dream*, de Britten, papers que marcarien l’inici d’una carrera espectacular.

Ara, la soprano estatunidenca torna a València, deu anys després, convertida en una de les més grans dives del circuit, que s’ha rendit davant de les seues colossals interpretacions en títols com *La traviata*, *Rigoletto* o *La sonnambula* en els teatres, les sales de concerts i els festivals més prestigiosos.

Acompanyada al piano per Bryan Wagorn, la diva de Florida proposa un recital amb dos dels compositors que han marcat la seua espectacular trajectòria, Verdi i Puccini, en una vetlada única en la Sala Principal el 26 de març de 2026.

‘Les Arts és Lied’, un any més, serà el punt de trobada dels millors cantants del moment, amb noms com Michael Spyres, Angel Blue i Elsa Dreisig, que, després de la seua presentació operística en temporades anteriors, descobriran al públic la seua faceta com a intèrprets d’este gènere que conjumina veu, poesia i música.

El cicle també inclou el retrobament amb Christian Gerhaher, un dels millors *liederistes* del nostre temps, i el debut de la jove i emergent soprano Katharina Konradi.

Michal Spyres, cèlebre pel seu excepcional registre vocal i la seua ductilitat, que li permet abordar diversos estils i èpoques musicals, inaugura, el 16 de novembre, la programació en la Sala Principal, que encara recorda el seu captivador i elogiat *Mitridate* sota l’exigent batuta de Marc Minkowski en 2020.

El cotitzat baritenor estatunidenc, aclamat tant per les seues incursions en el Barroc com en el *bel canto* o l’òpera francesa, ha preparat, per a esta ocasió, una selecció de *lieder* i peces de Beethoven, Berlioz i Liszt amb les quals gaudir de la seua poderosa i versàtil veu.

El 14 de desembre, Les Arts rep l’estatunidenca Angel Blue, una de les sopranos favorites dels *Big Five*, els cinc grans teatres d’òpera del món (Nova York, Milà, Londres, Viena i París), que visita l’edifici de Calatrava quinze anys després de la seua última actuació.

Angel Blue, que va començar la seua carrera a València com a integrant de les primeres promocions del Centre de Perfeccionament i va arribar a cantar Micaëla en *Carmen*, amb Zubin Mehta, descobrix la seua també exitosa faceta d’intèrpret de recital amb un variat i suggeridor repertori amb pàgines de Poulenc, Strauss, Hoiby, Gershwin, Rakhmaninov, en el qual inclou, a més, espirituals negres.

Els amants del *lied* tenen una cita imprescindible el 17 de gener de 2026 amb Christian Gerhaher, considerat el millor *liederista* en l’actualitat. Gerhaher, que repetix visita a la Sala Principal, actuarà acompanyat del seu inseparable pianista Gerold Huber, amb qui forma un dels tàndems més celebrats del gènere.

Després de les seues aclamades incursions amb Schumann i Debussy, el baríton alemany dedicarà íntegrament la vetlada a Franz Schubert, el primer gran compositor del gènere, de qui ha realitzat algunes de les gravacions més apreciades i per les quals el mateix Gerhaher ha sigut comparat amb el mític Dietrich Fischer-Dieskau.

L’emergent Katharina Konradi cantarà per primera vegada en Les Arts el 26 d’abril de 2026, acompanyada de Julius Drake al teclat. La soprano, pionera en el camp de la lírica en el seu Kirguizistan natal, protagonitza una fulgurant carrera que l’ha convertida en una de les artistes predilectes dels principals teatres i sales de concert d’Europa.

Encimbellada per la seua veu cristal·lina i cuidada tècnica, Konradi, que destaca, a més, pel seu entusiasme i interés per la música espanyola, intercalarà pàgines de compositors de referència del gènere com Schubert i Liszt, amb peces dels espanyols Eduard Toldrà, Antón García Abril, Enrique Granados i Fernando Obradors.

L’exquisida soprano Elsa Dreisig tanca el cicle de *lied* de Les Arts el 24 de maig de 2026. La intèrpret francodanesa actuarà per tercera vegada en la Sala Principal després de la seua aplaudida presentació amb Marc Minkowski i Les Musiciens du Louvre amb *Mitridate* en 2020 i la seua rotunda Donna Elvira en *Don Giovanni* en 2023.

Cèlebre pel seu timbre elegant, expressiva força vocal i per la seua dicció excel·lent, Elsa Dreisig destaca per les seues interpretacions de la *mélodie* francesa i els *lieder* alemanys, que coparan el repertori del seu recital, amb peces de Poulenc, Satie i Hahn, i el cicle ‘Frauenliebe und Leben’, un dels cims de l’obra *liedierística* de Schumann.

Fecha: 23/08/2025